**LÄÄNEMAA SÕPRADE LIIGA 2018 JUHEND**

Osaleda võivad kõik Läänemaal elavad ja siit pärit olevad sõpruskonnad, komplekteeritud võistkonnad, ettevõtted, asutused (oma töötajatega), seltsingud ja taidlejad. Väiksemad ettevõtted/asutused võivad moodustada teise sarnasega ühise võistkonna.

**Igas võistkonnas registreeritakse nimeliselt maksimaalselt 15 liiget. Võistkond antakse üles esimesele alale registreerimisel. Aasta keskel liikmeid lisada ega vahetada ei saa.**

Võisteldakse 19 spordialal. Selgitatakse välja parimad võistkonnad ja individuaalvõistlejad naiste ja meeste arvestuses (ka veteranid). Võistlus toimub veebruarist detsembrini. Võistlused toimuvad üldjuhul kolmapäeviti algusega orienteeruvalt 17.00-19.00 (sõltuvalt alast). Iga võistleja saab osaleda vaid ühe võistkonna koosseisus. Iga võistleja vastutab ise oma tervisliku seisundi ja sportliku ettevalmistuse eest.

**ALADE KALENDER**

1. 14.02 tõukekelgu sõit
2. 28.02 ja 01.03 sulgpall. 28.02 naised, 01.03 mehed
3. 08.03 ujumine
4. 19.03 ja 21.03 lauatennis. 19.03 naised, 21.03 mehed
5. 04.04 ja 05.04 automudelism
6. 18.04 fotojaht
7. 02.05 ja 03.05 maastikuvibu laskmine
8. 16.05 segway
9. 30.05 ja 31.05 petank
10. 6.06 SUP-laua sõit
11. 5.09 orienteerumine
12. 12.09 discgolf
13. 26.09 jalggolf
14. 10.10 minigolf
15. 17.10 laskmine (kuupäevad sõltuvad laskmisliidu võistluskalendrist)
16. 14.-15.11 vehklemine (kuupäevad sõltuvad vehklemisliidu võistluskalendrist)
17. 21.11 noolevise
18. 21.11 korvpalli vigurrada
19. 05.12 mälumäng

Sarja lõpetamine/autasustamine 7. detsembril.

ÜLDVÕITJA SELGITAMINE

Võisteldakse 19 alal võistkondlikus arvestuses ja individuaalarvestuses kõikide osavõtjate vahel. Mehed ja naised võistlevad eraldi gruppides.

Võistkondliku paremusjärjestuse selgitamisel lähevad arvesse 12 parimal spordialal saadud punktid. Punktid vastavalt 1. koht **30** punkti, 2. koht 28 punkti, 3. koht 26 punkti ja edasi iga järgnev koht 1 punkt vähem. Punktide võrdsuse korral otsustab suurem esikohtade arv, selle võrduse korral teiste kohtade arv jne. Iga spordiala võistkondade paremusjärjestus selgitatakse meeste ja naiste poolt saavutatud punktide summeerimisel. Iga võistkond saab igale alale võistlema panna kuni 5 võistlejat (kui ala juhend ei näe ette teisiti), kellest kolm paremat toovad võistkonnale punkte.

Lisaks võib iga võistkond täiendavalt registreerida alale võistlejaid, kelle tulemus läheb arvesse ainult individuaalarvestuses (lisavõistleja).

Individuaalarvestuse paremusjärjestuse selgitamisel lähevad arvesse 12 spordialal saadud punktid. Punktid vastavalt 1.koht 75 punkti, 2.koht 72 punkti, 3.koht 70 punkti ja edasi iga järgnev koht 1 punkt vähem. Punktide võrdsuse korral otsustab suurem esikohtade arv, selle võrdsuse korral teiste kohtade arv. Eraldi peetakse arvestust seenioridele N50+ ja M50+ (sünd. 1968 ja varem) vanuseklassis.

Individuaalarvestusse ei lähe mälumäng, vehklemine ja fotojaht. Nendel aladel toimub ainult võistkondlik punktiarvestus.

Registreerunud individuaalvõistleja võistleb individuaalarvestuses ja hoiab võistkonnaarvestuses kohapunkte kinni.

AUTASUSTAMINE

Üldkokkuvõttes autasustatakse karikaga kolme parimat võistkonda. Individuaalarvestuses saavad auhinna ja diplomi 3 parimat naist ja meest ning 3 parimat nais- ning meesseeniori. Igal spordialal saavad esimesed 3 meest ja naist medali, lisaks antakse medal parimale nais- ja meesseeniorile. Üldvõitjate autasustamine ja hooaja pidulik lõpetamine toimub 7. detsembril 2018.a.

MAJANDAMINE

Kõikide võistlejate osalemise ja korraldusega seotud kulud kannavad osalevad võistkonnad. Osavõtumaks (mille täpne hind selgub peale registreerimistähtaja lõppu) tagab võistkonna osavõtu kõigist aladest kuni 5 võistlejaga. Lisavõistlejate eest tuleb tasuda eraldi osavõtumaks, mille suurus sõltub vastava spordiala läbiviimise kuludest. Individuaalvõistleja osavõtutasu suurus on 50 €. Osavõtumaks sisaldab spordibaaside renti, kohtunike tasu, medaleid, karikaid, korralduskulusid. Osavõtumaks peab olema tasutud hiljemalt enne teist toimuvat ala. Osaleda sooviv võistkond võib hooaja jooksul liituda sarjaga, kui on eelnevalt registreerunud vähem kui 25 võistkonda.

REGISTREERIMINE

Võistlussarja korraldab Lääne maakonna spordiliit LÄÄNELA. Peakohtunik Heli Paesüld +372 522 1340. **Võistkondade/tiimide registreerimine e-meilile helipaesyld@gmail.com 19. jaanuarini 2018. a**. Osaleda saab maksimaalselt 25 võistkonda. Iga võistkond saab üles anda maksimaalselt 15 nime ja aasta jooksul nimesid lisada ega vahetada ei saa.

**Tiimide nimekirjad esitatakse enne 2. ala toimumist koos ala registreerimisega.**

**Eelregistreerimine aladele lõpeb alale eelneval reedel kell 12.00. Nimelisel registreerimisel on vaja märkida ka võistleja sünniaasta. Õigeks kuupäevaks spordialale mitteregistreerunud võistkonnad sellel alal osaleda ei saa.**

**SPORDIALADE JUHENDID**

1. **TÕUKEKELK**: Toimumiskoht: Väikse Viigi luigemaja juures. Naised 400m, mehed 800 m. Tõukekelgud ja naelad kohapeal. Enda abivahendid keelatud. Võistkonna arvestusse läheb 3 paremat tulemust. Lisavõistleja hind 4€.

Varuala – Autode vigursõit

1. **SULGPALL:** Toimumiskoht: Kutsehariduskeskuse spordisaal. Võisteldakse nais- ja meesüksikmängus. Võistkonna arvestusse läheb 3 paremat tulemust. Kaasa võtta enda reketid ja sulgpallid. Lisavõistleja hind 4€.
2. **UJUMINE**: Toimumiskoht: Haapsalu Veekeskus. Meestel ja naistel eraldi arvestus. Stiiliks 50m vabalt valitud stiilis. Võistkonna arvestusse läheb 3 paremat tulemust. Lisavõistleja hind 5€.
3. **LAUATENNIS**: Toimumiskoht: Haapsalu Spordikeskus, Lauatennise saal, Lihula mnt 10. Võisteldakse nais- ja meesüksikmängus. Võistkonna arvestusse läheb 3 paremat tulemust. Kaasa võtta enda reketid ja pallid. Lisavõistleja hind 4€.
4. **AUTOMUDELISM**: Toimumiskoht: Haapsalu Noorte Huvikeskuse automudelismi ringi ruum. Autod korraldaja poolt. Võistkonna arvestusse läheb 3 paremat tulemust. Lisavõistleja hind 5€.
5. **FOTOJAHT:** Start: Haapsalu spordihoone ees. Võistkonnas 3-5 liiget. Võistluse kontrollaeg on 2 tundi, mille jooksul tuleb leida võistluse alguses antud kümnel fotol olevad kohad ja need jäädvustada (telefoniga/kaameraga – võistkonnal endal kaasa võtta). Loeb kiirus ja täpsus. Ainult võistkondlik arvestus.
6. **MAASTIKUVIBU:** Toimumiskoht: Kullamaa viburada. Võistkonna arvestusse läheb 3 paremat tulemust. Lisavõistleja hind 10€.

Vibulaskmiseks jagatakse kõigile sobilik varustus ja tehakse harjutusväljakul väljaõpe. Seejärel läbitakse 14 laskmismärgiga viburada. Rajal on juhendajad, kes abistavad ja märgivad tulemusi. Täpsem kirjeldus, pildid ja videod www.kupuke.ee .

1. **SEGWAY**: Toimumiskoht: Täpsustamisel. Võistkonna arvestusse läheb 3 paremat tulemust. Võistlus osavuse peale. Lisavõistleja hind 5€.
2. **PETANK**: Toimumiskoht: Uuskalda Spordi- ja Puhkeküla. Võistkonna arvestusse läheb 3 paremat tulemust. Lisavõistleja hind 4€.
3. **SUP-LAUA SÕIT**: Toimumiskoht: Väikese Viigi ujumiskoht. Spordiala: aerusurf (stand up paddling ehk SUP). Raja pikkus u 100 meetrit. Võistkonna arvestusse läheb 3 paremat tulemust. Turvavarustus tagatud. Starti pääsevad vaid ujumisoskusega ja kained võistlejad. Lisavõistleja hind 5€.
4. **ORIENTEERUMINE**: Start Haapsalu Promenaadi tantsulava kõrvalt. Ala juhend osalejatele saadetud.
5. **DISCGOLF**: Toimumiskoht: Palivere Turismi- ja Tervisespordikeskus. Võistkonna arvestusse läheb 3 paremat tulemust. Lisavõistleja hind 4€.
6. **JALGGOLF**: Toimumiskoht täpsustub. Võistkonna arvestusse läheb 3 paremat tulemust. Lisavõistleja hind 4€.
7. **MINIGOLF:** Toimusmiskoht: Haapsalu Spordikeskus. Võistkonna arvestusse läheb 3 paremat tulemust. Lisavõistleja 4€.
8. **LASKMINE**: Toimumiskoht: Spordihalli lasketiir. Lastakse 5 proovi- ja 5 võistluslasku. Võrdse tulemuse puhul on otsustavaks parem lask. Võistkonna arvestusse läheb 3 paremat tulemust. Lisavõistleja hind 4€.
9. **VEHKLEMINE**: Toimumiskoht: Haapsalu Spordikeskuse vehklemissaal, Lihula mnt 10. Võistkonnas 3 liiget. Ainult võistkondlik arvestus.
10. **NOOLEVISE:** Toimumiskoht: Haapsalu Spordikeskus. Ala juhend täpsustub. Lisavõistleja hind 3€.
11. **KORVPALLI VIGURRADA:** Toimumiskoht: Haapsalu Spordikeskus. Ala juhend täpsustub. Lisavõistleja hind 3€.
12. **MÄLUMÄNG**: Toimumiskoht: Haapsalu Põhikooli aula. Võistkond kuni 3-5 liikmeline. Võistkondadele esitatakse maksimaalselt 30 küsimust erinevatel teemadel. Võidab võistkond, kes saavutab rohkem punkte. Medalikohad mängitakse lisaküsimustega välja. ***Ainult võistkondlik arvestus.***

**Korraldajad jätavad endale õiguse teha ajakavas ja juhendis muudatusi, nendest eelnevalt osalejaid teavitades.**